Bush: Nećemo napustiti Irak
Amerikanci se nikada nisu povukli pred razbojnicima i ubojicama pa to neće učiniti ni sada, poručio je američki predsjednik
Predsjednik Bush je obilježio treću godišnjicu početka rata u Iraku obećanjem da će američki vojnici ostati u toj zemlji sve dok iračke snage ne budu sposobne samostalno obraniti mladu demokraciju. No u govoru kojim je htio povećati podršku američke javnosti za rat predsjednik je priznao postojanje nekih problema. U novom od niza govora kojim se želi pojačati podrška javnosti za rat u Iraku predsjednik Bush je uključio poruku za Iračane. Većinu svog govora predsjednik je posvetio objašnjavanju Amerikancima zašto je važno da on ostane predan ciljevima u Iraku unatoč sve slabijoj podršci javnosti za rat. Predsjednik Bush nazvao je Irak «središnjom bojišnicom u ratu protiv terorizma». Istodobno, jedan od najutjecajnijih demokratskih senatora, Joseph Biden, pozvao je američku administraciju da bude jasnija po pitanju stanja u Iraku i buduće američke uloge u toj zemlji. Američki ministar obrane Donald Rumsfeld dio je napora Bushove administracije da učini upravo to. U člancima objavljenima u dva dnevna lista ministar Rumsfeld je napisao da američke i iračke postrojbe odnose pobjedu nad pobunjenicima. Pobunjenici neće uspjeti u započinjanju građanskog rata u Iraku, naposao je ministar Rumsfeld. No kao i predsjednik Bush i prvi čovjek Pentagona je priznao postojanje nasilja koje usporava napredak demokracije u Iraku. Oni koji ne vjeruju da je borba u Iraku vrijedna žrtava nisu realistični, ustvrdio je Rumsfeld dodajući: oni ne razumiju povijesni značaj njegovanja demokracije u središtu Srednjeg istoka. Ministar Rumsfeld je naglasio da je sada vrijeme za odlučnost, a ne povlačenje.